Diari Oficial de la Generalitat Valenciana


Sumari del DOGV 9198, del 20-10-2021 (2021/10880)

ORDRE 10/2021, de 12 d'octubre de 2021, de la Conselleria d'Innovació, Universitats, Ciència i Societat Digital, per la qual s'estableixen les bases reguladores per a la concessió de les beques salari lligades a la renda per a la realització d'estudis universitaris en les universitats que integren el Sistema Universitari Valencià.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9198

Data del DOGV
:   20-10-2021

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2021/10598


Data del document
:   12-10-2021

Organisme emissor
:   Conselleria d'Innovació, Universitats, Ciència i Societat Digital

Tipus de document
:   Ordre

Correcció d'errades

Anàlisi jurídica

 Descriptors 

:   * Conselleria d'Innovació, Universitats, Ciència i Societat Digital
    * ajuda pública
    * universitat

ORDRE 10/2021, de 12 d'octubre de 2021, de la Conselleria d'Innovació, Universitats, Ciència i Societat Digital, per la qual s'estableixen les bases reguladores per a la concessió de les beques salari lligades a la renda per a la realització d'estudis universitaris en les universitats que integren el Sistema Universitari Valencià. [2021/10593]  
A fi de col·laborar amb les despeses de matrícula de l'estudiantat de les universitats valencianes, el Consell està desenvolupant des de l'exercici de 2016 un programa de beques salari lligades a la renda que, dirigides a estudiants amb limitats recursos econòmics, contribuïen a l'accés al primer curs dels ensenyaments universitaris en centres públics valencians.  
Havent-se constatat l'èxit d'aquestes ajudes, el Consell, en el seu compromís per garantir l'accés universal als estudis universitaris, ha considerat oportú ampliar les possibilitats d'accés a aquestes beques, i ha permés que també puga beneficiar-se aquell sector de l'estudiantat que, fins i tot no havent-les rebut en anys anteriors, dispose de menys recursos econòmics i desitge continuar amb els seus estudis. Es manté així el compromís de donar suport a la permanència de l'estudiantat que ja es troba integrat en el Sistema Universitari Valencià.  
  
A més s'amplia el col·lectiu de persones potencialment beneficiàries, en incloure's en aquest els qui estudien màsters habilitants, entenent-se aquests com els títols de postgrau que habiliten per a l'exercici de les professions regulades.  
Finalment, l'ordre presta especial atenció tant al col·lectiu de víctimes de violència de gènere, inclosos els seus fills i filles menors de 25 anys, a l'estudiantat afectat de discapacitat física, psíquica o sensorial, i a les persones beneficiàries de protecció internacional (refugiats, apàtrides i/o sol·licitants d'asil), i facilitar així, en tots dos casos, l'accés a les beques d'aquests grups socials especialment vulnerables.  
  
Aquesta ordre estableix les bases per les quals han de regir-se les convocatòries de beques salari lligades a la renda per a la realització d'estudis en les universitats integrants del Sistema Universitari Valencià.  
Atés el caràcter de les beques regulades per aquesta ordre, que van dirigides a un col·lectiu que no exerceix activitat econòmica, aquestes subvencions, per la mateixa naturalesa de les persones beneficiàries a les quals van destinades, queden excloses de l'aplicació del principi d'incompatibilitat amb el mercat interior formulat en l'article 107 del Tractat de funcionament de la Unió Europea, i no és, per tant, obligatòria la seua notificació a la Comissió Europea.  
En el procés d'elaboració d'aquesta ordre, segons el que es disposa en l'article 165 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, relatiu a les bases reguladores de la concessió de subvencions, ha emés informe l'Advocacia General de la Generalitat i la Intervenció Delegada. Per tot això, a proposta de la persona titular de la direcció general competent d'universitats, de conformitat amb la Llei 38/2003, de 17 de novembre, general de subvencions, i fent ús de les atribucions conferides per l'article 28 de la Llei 5/1983, de 30 de desembre, del Consell, així com del Decret 243/2019, de 25 d'octubre, del Consell, pel qual s'aprova el Reglament orgànic i funcional de la Conselleria d'Innovació, Universitats, Ciència i Societat Digital i dels articles 160.2 i 165 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
  
Així mateix, ha sigut informat el Consell Valencià d'Universitats i de Formació Superior en la reunió de 22 de febrer de 2021 i sentit el Consell Interuniversitari Valencià d'Estudiants.  
Per tot això, a proposta de la persona titular de la direcció general competent d'universitats, de conformitat amb la Llei 38/2003, de 17 de novembre, general de subvencions i fent ús de les atribucions conferides per l'article 28 de la Llei 5/1983, de 30 de desembre, del Consell, així com del decret 243/2019, de 25 d'octubre, del Consell pel qual s'aprova el Reglament orgànic i funcional de la Conselleria d'Innovació, Universitats, Ciència i Societat Digital i dels articles 160.2 i 165 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions,  
  
  
ORDENE  
  
Primer. Objecte i àmbit d'aplicació  
És objecte de la present ordre aprovar les bases reguladores per les quals han de regir-se les convocatòries de beques salari lligades a la renda per a la realització d'estudis universitaris en les universitats que integren el Sistema Universitari Valencià. Aquestes bases estaran vigents durant el Pla estratègic de subvencions de la Conselleria d'Innovació, Universitats, Ciència i Societat Digital, per al període 2020-2023, aprovat per Resolució de 22 de juny de 2020, de la consellera d'Innovació, Universitats, Ciència i Societat Digital (DOGV 8879, d'11.08.2020).  
  
Segon. Incidència pressupostària  
L'aprovació de les presents bases no comporta, en si mateixa, obligacions econòmiques en els pressupostos de la Generalitat, sense perjudici de les possibles convocatòries que puguen efectuar-se conformement a la consignació pressupostària que s'establisca en el corresponent exercici.  
  
Tercer. Bases reguladores  
S'aproven les bases reguladores per les quals han de regir-se les convocatòries de beques salari lligades a la renda per a la realització d'estudis universitaris en les universitats, i centres adscrits a aquestes, que integren el Sistema Universitari Valencià, contingudes en l'annex.  
  
  
Quart. Facultat de desplegament  
La persona titular de la direcció general competent en matèria d'universitats queda facultada per a dictar les instruccions i resolucions necessàries per a la correcta interpretació i execució de la present ordre.  
  
  
Cinqué. Efectes  
Aquest decret produirà efectes des de l'endemà de la publicació en el Diari Oficial de la Generalitat Valenciana.  
  
Contra aquesta ordre, que posa fi a la via administrativa, de conformitat amb el que s'estableix en l'article 114.c de la Llei 39/2015, d'1 d'octubre, del procediment administratiu comú de les administracions públiques, les persones interessades podran interposar els següents recursos:  
a) Potestativament, un recurs de reposició, en el termini d'un mes a comptar des de l'endemà de la notificació d'aquesta resolució, de conformitat amb el que estableixen els articles 112, 123 i 124 de la Llei 39/2015, d'1 d'octubre, del procediment administratiu comú de les administracions públiques, tenint en compte que no és possible simultaniejar el recurs contenciós administratiu i el potestatiu de reposició.  
  
b) Directament, recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats a partir de l'endemà de la publicació d'aquesta resolució, de conformitat amb el que es disposa en els articles 10 i 46 de la Llei 29/1998, de 13 de juliol, reguladora de la jurisdicció contenciosa administrativa.  
  
Alacant, 12 d'octubre de 2021.- La consellera d'Innovació, Universitats, Ciència i Societat Digital: Carolina Pascual Villalobos.  
  
  
  
ANNEX  
Bases reguladores per a la concessió de les beques salari lligades a la renda per a la realització d'estudis universitaris en les universitats que integren el Sistema Universitari Valencià  
  
  
Base primera. Persones beneficiàries i estudis compresos  
1. Podrà sol·licitar les beques salari lligades a la renda per a la realització d'estudis universitaris l'estudiantat que inicie el primer curs d'ensenyaments universitaris adaptats a l'Espai Europeu d'Educació Superior conduents a títols oficials de Grau, en alguna de les universitats del Sistema Universitari Valencià, amb el nivell de presencialitat que s'establisca en cada convocatòria.  
2. Així mateix, podrà ser beneficiari d'aquestes beques l'estudiantat de segon i posteriors cursos i l'estudiantat que curse màsters habilitants i que complisca els requisits establits en la corresponent convocatòria.  
  
S'entén per Màster Habilitant el títol de postgrau que habilita per a l'exercici de les professions regulades. Entenent per aquestes els oficis per a l'exercici dels quals es requereix estar en possessió d'un determinat títol acadèmic.  
3. No s'inclouen en aquestes bases reguladores de les beques salari lligades a la renda, beques per a la realització dels estudis de màster universitari no habilitant, tercer cicle o doctorat, estudis d'especialització ni estudis conduents a l'obtenció de títols propis de les universitats.  
  
  
Base segona. Naturalesa i quantia de la beca  
1. La beca consistirà en una beca salari l'import màxim de la qual per persona beneficiària no serà superior a 6.000 euros.  
2. La subvenció tindrà caràcter pluriennal en estar condicionada a la resolució de concessió de les beques de caràcter general que per a cada curs acadèmic convoca el ministeri competent en la matèria en la part referent a la beca de quantia fixa lligada a la renda, d'acord amb el que es disposa en el punt 3 de la present base segona.  
Les subvencions regulades en aquestes bases reguladores es finançaran a càrrec dels crèdits previstos anualment en la Llei de pressupostos de la Generalitat i, al seu torn, estaran condicionades a l'existència de consignació pressupostària suficient i adequada en l'exercici posterior. La distribució d'anualitats efectuada en cada exercici pressupostari podrà ser reajustada amb la finalitat de poder atendre totes les sol·licituds admeses per a participar en la corresponent convocatòria, sempre en funció de les disponibilitats pressupostàries de cada exercici.  
  
Tot això atenent el que s'estableix en l'article 40 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
3. Per a l'estudiantat beneficiari de les beques de quantia fixa lligada a la renda que cada curs acadèmic convoca el ministeri competent en la matèria i que, al seu torn, resulte beneficiari de la beca lligada a la renda regulada en aquestes bases reguladores per a un mateix curs acadèmic, l'import de l'ajuda serà una quantia que complete l'assignat en la beca lligada a la renda del ministeri, fins a aconseguir la quantia màxima determinada en la corresponent convocatòria.  
  
Base tercera. Criteris d'adjudicació  
1. Les beques es concediran en règim de concurrència competitiva.  
Per a la seua concessió, les persones sol·licitants es dividiran en tres grups:  
a) Estudiantat de primer curs de Grau.  
b) Estudiantat de segon i cursos superiors de Grau.  
c) Estudiantat de màsters habilitants.  
Per a l'estudiantat de primer curs de Grau es reservarà un 25 % del pressupost global màxim establit en la corresponent convocatòria; per a l'estudiantat de segon i cursos superiors de Grau un 70 % i per a l'estudiantat de màsters habilitants un 5 %.  
En el cas que l'import de les beques proposades per a concessió superara l'import global màxim inclòs en els pressupostos de la Generalitat a càrrec de l'aplicació, programa pressupostari i import que s'indiquen en la corresponent convocatòria, les beques s'adjudicaran, en primer lloc, a l'estudiantat que hagueren gaudit d'aquesta beca en el curs anterior i, en segon lloc, a la resta de l'estudiantat.  
En el supòsit que l'import de les beques proposades per a concessió en cada grup no supere l'import global màxim assignat a aquest grup, el sobrant s'assignarà als altres grups segons l'ordre establit en punt 1 d'aquesta base tercera.  
2. Les beques es concediran en ordre descendent, d'acord amb la nota mitjana obtinguda per les persones proposades per a concessió, en el curs acadèmic anterior o últim realitzat. En aquest supòsit les beques s'adjudicaran, fins que s'esgote l'import global màxim abans citat, i quedaran excloses de la beca aquelles persones la nota mitjana de les quals siga inferior a la persona o persones on s'esgote aquest import global màxim. En cas d'empat, tindrà preferència el sexe infrarepresentat en la titulació en la qual estiguen matriculades.  
3. Per a l'estudiantat de batxillerat que accedisca a la universitat mitjançant prova d'accés, que es matricule per primera vegada de primer curs d'estudis de Grau i que no haja iniciat anteriorment altres estudis universitaris, la nota mitjana a la qual fa referència el punt 2 anterior serà la nota d'accés a la universitat. Aquesta nota d'accés a la universitat no inclourà, en cap cas, la qualificació de les matèries de la fase específica a la qual fa referència el Reial decret 412/2014, de 6 de juny, pel qual s'estableix la normativa bàsica dels procediments d'admissió als ensenyaments universitaris oficials de Grau (BOE 138, 07.06.2014). En les altres vies d'accés a la universitat, la nota mitjana a la qual es fa referència en aquest punt serà la de la prova o ensenyament que permeta l'accés a la universitat.  
4. Per a l'estudiantat de segon i posteriors cursos de Grau que ja haja iniciat aquests estudis universitaris, la nota mitjana a la qual fa referència el punt 2 anterior s'obtindrà aplicant les següents regles:  
  
4.1. La nota mitjana requerida serà la qualificació numèrica obtinguda en l'escala 0 a 10 en el curs anterior o últim realitzat, incloent-hi, si escau, els complements formatius cursats.  
4.2. Quan no existisquen qualificacions numèriques, les qualificacions obtingudes es computaran segons el següent barem:  
a) Matrícula d'Honor = 10 punts.  
b) Excel·lent = 9 punts.  
c) Notable = 7,5 punts.  
d) Aprovat o apte = 5,5 punts.  
e) Suspens o no apte = 2,5 punts.  
f) No presentat = 2,5 punts.  
4.3. Quan es tracte de plans d'estudi organitzats per assignatures, la nota mitjana es calcularà dividint el total de punts obtinguts entre el nombre total d'assignatures matriculades.  
4.4. Quan es tracte de plans d'estudis organitzats per crèdits, la puntuació de cada assignatura es ponderarà en funció del nombre de crèdits que la integren, d'acord amb la següent fórmula:  
  
 P x NCa  
V= -----------------  
 NCt  
  
V= valor resultant de la ponderació de la nota obtinguda en cada assignatura.  
P= puntuació de cada assignatura segons el barem d'establit en aquest punt.  
Nca= nombre de crèdits que integren l'assignatura.  
NCt= nombre de crèdits cursats i que tenen la consideració de computables en aquestes bases reguladores.  
Els valors resultants de l'aplicació d'aquesta fórmula se sumaran, i el resultat serà la nota mitjana final.  
4.5. Les assignatures i crèdits reconeguts, convalidats, adaptats i transferits no es tindran en compte, en el cas de les persones indicades en aquest punt, per a l'obtenció de la nota mitjana a la qual fa referència el punt 2 anterior.  
4.6. Així mateix, a les notes mitjanes obtingudes, d'acord amb el procediment establit en aquest punt, procedents d'estudis universitaris d'ensenyaments tècnics o enginyeria i arquitectura, se'ls aplicarà un coeficient d'1,17.  
5. Per a l'estudiantat de primer i segon curs de màster la nota mitjana a la qual fa referència el punt 2 anterior s'obtindrà aplicant les següents regles:  
5.1. L'estudiantat de primer curs de Màster Habilitant haurà d'acreditar una nota mitjana de 5 punts en els estudis previs que els donen accés al màster. A aquest efecte, les notes mitjanes procedents d'estudis d'ensenyaments tècnics es multiplicaran pel coeficient 1,17.  
5.2. L'estudiantat de segon curs haurà d'acreditar una nota mitjana de 5 punts en primer curs.  
5.3. En tot cas, a més de les notes mitjanes fixades en els paràgrafs anteriors, les persones sol·licitants de beca de segon curs de màster hauran d'acreditar haver superat la totalitat dels crèdits de què hi hagueren estat matriculats en primer curs.  
5.4. Per al càlcul de la nota mitjana requerida se seguirà el procediment descrit en el punt 4 anterior.  
  
Base quarta. Règims especials de les beques  
1. Règim de les beques per a les víctimes de violència de gènere  
1.1. Tindran la consideració de víctimes de violència de gènere les persones sol·licitants que acrediten per qualsevol de les fórmules recollides en l'article 23 de la Llei orgànica 1/2004, de 28 de desembre, de mesures de protecció integral contra la violència de gènere, la condició de víctimes de violència de gènere, així com els seus fills i filles menors de vint-i-cinc (25) anys a 31 de desembre de l'any de la convocatòria.  
  
A les persones a què es refereix el paràgraf anterior no els seran aplicable els requisits establits en relació amb la càrrega lectiva superada, la nota mitjana obtinguda ni el nombre mínim de crèdits o assignatures matriculades en el curs corresponent. Tampoc els seran aplicable els requisits relatius al canvi d'estudis, al límit del nombre d'anys amb condició de becari, ni l'exigència de superar un determinat percentatge de crèdits, assignatures, mòduls o el seu equivalent en hores en el curs per al qual hagen resultat beneficiàries de la beca.  
  
1.2. Les persones a què es refereix el punt anterior, a més de complir els requisits previstos en aquest, hauran:  
a) D'acreditar que en el curs corresponent s'ha produït un menor rendiment acadèmic amb causa directa en la condició de víctima de violència de gènere, declarada conforme s'assenyala en el punt anterior. Per a això hauran de presentar certificat emés sobre aquest tema per la direcció del centre docent, a la vista d'informe emés per un servei especialitzat d'orientació educativa.  
b) De matricular-se en el curs corresponent de 30 crèdits o la meitat del curs complet en el cas de dobles titulacions de grau. En aquests casos, la beca s'estendrà als crèdits que es matriculen tant per primera com per segona vegada.  
2. Règim especial per a estudiants universitaris afectats d'una discapacitat  
2.1. Les estudiants i els estudiants que estiguen afectats de discapacitat d'un grau igual o superior al 65 per cent, podran reduir la càrrega lectiva necessària per a complir el requisit de matriculació fins a un màxim del 50 per cent.  
2.2. La matrícula reduïda en el cas d'aquest col·lectiu no comportarà la limitació en les quanties que s'estableixen per als supòsits de matrícula parcial.  
3. Règim especial per a estudiants universitaris beneficiaris de protecció internacional (refugiats, apàtrides, sol·licitants d'asil i assimilats)  
  
A l'objecte que aquest col·lectiu puga exercitar el seu dret d'accés a l'educació superior i desenvolupar el seu potencial científic, mentre circumstancialment es troben en situació de demanda de protecció internacional en la nostra Comunitat, les diferents convocatòries d'ajudes podran reservar un nombre de beques salari per a aquells i aquelles estudiants que tinguen la consideració de refugiats, apàtrides, sol·licitants d'alguna d'aquestes condicions, o aquells i aquelles que tinguen o hagen sol·licitat algun tipus de protecció subsidiària, conforme a l'article 4 de la Llei 12/2009.  
  
Base cinquena. Requisits generals exigibles  
Per a la concessió d'aquesta beca s'hauran de complir els requisits següents:  
a) Posseir la nacionalitat espanyola o la d'un Estat membre de la Unió Europea. En el cas de ciutadanes i ciutadans de la Unió o dels seus familiars, beneficiaris/àries dels drets de lliure circulació i residència, es requerirà que tinguen la condició de residents permanents o que acrediten treballar per compte propi o alié.  
Tindran la consideració de «familiars» el/la cònjuge o la parella legal, així com els ascendents directes a càrrec seu i els descendents directes a càrrec menors de 21 anys.  
En el supòsit de persones estrangeres no comunitària s'aplicarà el que es disposa en la normativa sobre drets i llibertats de les persones estrangeres a Espanya i la seua integració social.  
b) Cursar estudis conduents a l'obtenció de títols universitaris oficials als quals fa referència la base primera, d'aquestes bases reguladores, en universitats que componen el Sistema Universitari Valencià o centres adscrits a aquestes.  
c) No estar en possessió o no reunir els requisits legals per a l'obtenció d'un títol del mateix o superior nivell al corresponent als estudis per als quals se sol·licita la beca, ni haver estat matriculat/ada en una altra titulació diferent el curs immediatament anterior.  
A aquest efecte, no podran ser beneficiàries de beca aquelles persones a les quals únicament els reste, per a l'obtenció del títol, l'acreditació d'un determinat nivell de coneixement d'un idioma estranger.  
  
d) Reunir els requisits econòmics i acadèmics que s'estableixen en aquestes bases reguladores.  
  
Base sisena. Requisits econòmics  
1. Renda  
1.1. La renda familiar a l'efecte d'aquesta beca s'obtindrà per agregació de les rendes de cadascun dels membres computables de la família, corresponent a l'exercici establit en cada convocatòria, calculada segons s'indica en els paràgrafs següents i de conformitat amb la normativa reguladora de l'Impost sobre la Renda de les Persones Físiques.  
  
1.2. Per a la determinació de la renda dels membres computables que presenten declaració per l'Impost sobre la Renda de les Persones Físiques, es procedirà de la manera següent:  
Se sumarà la base imposable general amb la base imposable de l'estalvi. Del resultat de la suma es podran excloure tots els saldos nets negatius de guanys i pèrdues patrimonials i el saldo net negatiu de rendiments del capital mobiliari a integrar en la base imposable de l'estalvi, corresponents a exercicis anteriors.  
D'aquest resultat es restarà la quota resultant de l'autoliquidació.  
1.3. Per a la determinació de la renda dels membres computables que obtinguen ingressos propis i no hagen presentat declaració per l'Impost sobre la Renda de les Persones Físiques se seguirà el procediment descrit en el punt 1.1 i del resultat obtingut es restaran els pagaments a compte efectuats.  
  
2. Membres computables  
2.1. Per al càlcul de la renda familiar a l'efecte d'aquesta beca, són membres computables de la família: els progenitors, la tutora, tutor o persona encarregada de la guarda i protecció del menor, si escau, la persona sol·licitant, les germanes i germans solters menors de vint-i-cinc anys i que convisquen en el domicili familiar a 31 de desembre de l'exercici establit en la convocatòria, els de major edat, quan es tracte de persones amb discapacitat, així com els ascendents dels pares que justifiquen la seua residència en el mateix domicili que els anteriors amb el certificat d'empadronament corresponent.  
En el cas de sol·licitants que constituïsquen unitats familiars independents, també es consideren membres computables el o la cònjuge o, en el seu cas, la persona a la qual es trobe unit per anàloga relació, així com les filles i els fills si n'hi haguera i que convisquen en el mateix domicili.  
2.2. En el cas de divorci o separació legal dels progenitors no es consideraran membres computables aquelles persones que no convisquen amb la persona sol·licitant de la beca.  
Tindrà, no obstant això, la consideració de membre computable, si escau, el o la nova cònjuge o persona unida per anàloga relació les rendes i el patrimoni de què s'inclouran dins del còmput de la renda i patrimoni familiars.  
2.3. En els supòsits en els quals la persona sol·licitant de la beca lligada a la renda siga menor en situació d'acolliment, serà aplicable a la família d'acollida el que es disposa en els paràgrafs anteriors. Quan es tracte d'una persona major d'edat tindrà la consideració de no integrada en la unitat familiar a aquest efecte.  
2.4. En els casos en què la persona sol·licitant al·legue la seua independència familiar i econòmica, qualsevol que siga el seu estat civil, haurà d'acreditar fefaentment que compta amb mitjans econòmics propis suficients que permeten aquesta independència, així com la titularitat o el lloguer del seu domicili habitual. En cas contrari, i sempre que els ingressos acreditats resulten inferiors a les despeses suportades en concepte d'habitatge i altres despeses considerades indispensables, s'entendrà no provada la independència per la qual cosa, per al càlcul de la renda i patrimoni familiar a l'efecte de beca, es computaran els ingressos corresponents als membres computables de la família a què es refereixen els punts 2.1 i 2.2 d'aquesta base sisena.  
  
3. Deduccions  
Trobada la renda familiar a l'efecte de beca o ajuda, segons el que s'estableix en els punts anteriors, es podran efectuar deduccions pels conceptes següents:  
a) Aportació d'ingressos per membres computables diferents de les persones sustentadores principals.  
b) Pertinença de la persona sol·licitant a família nombrosa de categoria general o de categoria especial.  
c) Existència d'algun membre computable de la família, inclosa la persona sol·licitant, afectada per una minusvalidesa, legalment qualificada.  
d) Residència de dos o més germans o germanes fora del domicili familiar de la persona sol·licitant per raó d'estudis.  
e) Orfandat absoluta de la persona sol·licitant.  
f) Pertinença de la persona sol·licitant a família monoparental.  
  
4. Renda i patrimoni familiar  
4.1. Per a tindre dret a la beca no es podran superar els límits indicatius del patrimoni familiar que s'establisquen en les corresponents convocatòries, que es referiran als següents paràmetres:  
  
a) Valors cadastrals de les finques urbanes pertanyents als membres computables de la unitat familiar de la persona sol·licitant, i queda exclòs d'aquest còmput l'habitatge habitual.  
b) Suma dels rendiments nets reduïts del capital mobiliari més el saldo net positiu de guanys i pèrdues patrimonials pertanyent als membres computables de la unitat familiar.  
Es podran excloure d'aquest import les subvencions rebudes per a adquisició o rehabilitació de l'habitatge habitual, així com altres subvencions que determinen les corresponents convocatòries. Així mateix, podran excloure's, als efectes previstos en aquest punt, els premis en metàl·lic o en espècie obtinguts per la participació en jocs, concursos, rifes o combinacions aleatòries fins al límit que es fixe en cada convocatòria.  
4.2. Aquests elements indicatius del patrimoni es computaran pel seu valor a 31 de desembre de l'any de referència.  
4.3. Quan siguen diversos els elements indicatius del patrimoni descrits en els punts anteriors de què disposen els membres computables de la unitat familiar, es calcularà el percentatge de valor de cadascun respecte del límit corresponent. Es denegarà la beca quan la suma dels referits percentatges supere cent.  
4.4. També es denegarà la beca quan el volum de facturació de les activitats econòmiques de què siguen titulars els membres computables de la unitat familiar de la persona sol·licitant de la beca o ajuda supere el límit que s'establisca.  
4.5. De la valoració dels elements a què es refereixen els paràgrafs anteriors, es deduirà un percentatge, que es determinarà anualment, d'aquells que pertanguen a qualsevol membre computable de la unitat familiar diferent de les persones sustentadores principals.  
  
Base setena. Requisits acadèmics  
1. Crèdits matriculats i rendiment acadèmic  
1.1. Per a tindre dret a les beques que es convoquen, d'acord amb el que estableix aquestes bases reguladores, les persones sol·licitants hauran d'estar matriculades almenys de 60 crèdits, és a dir, en règim de dedicació acadèmica a temps complet. En el supòsit de matricular-se d'un nombre superior de crèdits, tots aquests seran tinguts en compte per a la valoració del rendiment acadèmic.  
  
1.2. El nombre mínim de crèdits fixat en el punt anterior en què l'alumne ha de quedar matriculat en el curs per al qual sol·licita la beca no serà exigible, per una sola vegada, en el cas de l'alumnat al qual, per a finalitzar els seus estudis, li reste un nombre de crèdits inferior a aquest nombre mínim, sempre que no haja gaudit de la condició de becari durant més anys dels previstos en la base huitena.  
1.3. En cap cas entraran a formar part del mínim de crèdits matriculats, al qual es refereix el punt 1.1 anterior, els crèdits corresponents a diferents especialitats o que superen els necessaris per a l'obtenció del títol corresponent, ni les assignatures o crèdits convalidats i adaptats.  
  
1.4. Les comissions de selecció de personal becari de les universitats que admeten primera matrícula en el segon quadrimestre, adaptaran a aquesta circumstància les disposicions d'aquestes bases reguladores.  
1.5. Excepcionalment, i sempre que quede acreditada una greu alteració en el desenvolupament del curs acadèmic, la convocatòria podrà preveure una reducció, de com a màxim el 20 %, dels crèdits indicats en el punt 1.1  
1.6. L'alumnat de primer curs d'estudis de Grau haurà, per a ser beneficiari d'aquesta beca en cursos posteriors, superar el percentatge dels crèdits en què haguera estat matriculat que s'establisca en la convocatòria. En tot cas, aquest percentatge es trobarà entre els següents intervals:  
  
Rama de coneixement Percentatge de crèdits que han de superar-se  
Arts i Humanitats Entre el 85 % i el 95 %  
Ciències Entre el 80 % i el 90 %  
Ciències Socials i Jurídiques Entre el 85 % i el 95 %  
Ciències de la Salut Entre el 80 % i el 90 %  
Enginyeria i Arquitectura Entre el 70 % i el 80 %  
  
  
Alternativament, les persones sol·licitants que no superen el percentatge de crèdits la convocatòria podran també obtindre beca en cursos posteriors, si acrediten haver superat en l'últim curs realitzat el percentatge de crèdits i haver aconseguit la nota mitjana que establisca la convocatòria. En tot cas, aquest percentatge i la nota mitjana es trobaran entre els següents intervals:  
  
Branca de coneixement Percentatge de crèdits que han de superar-se Nota mitjana en les assignatures superades  
Arts i Humanitats Entre el 75 % i el 85 % Entre 6,00 i 6,50 punts  
Ciències Entre el 70 % i el 80 % Entre 5,50 i 6,00 punts  
Ciències Socials i Jurídiques Entre el 75 % i el 85 % Entre 6,00 i 6,50 punts  
Ciències de la Salut Entre el 70 % i el 80 % Entre 6,00 i 6,50 punts  
Enginyeria i Arquitectura Entre el 60 % i el 70 % Entre 5,50 i 6,00 punts  
  
  
2. Aprofitament acadèmic  
S'entendrà que compleix el requisit acadèmic establit en aquestes bases reguladores, d'acord amb el punt anterior, l'estudiantat que obtinga un excepcional aprofitament acadèmic. Per a determinar si existeix excepcional aprofitament acadèmic de la persona sol·licitant, es calcularà l'increment percentual de crèdits matriculats sobre el nombre mínim d'aquests a la matriculació del qual obliga el punt anterior. El percentatge de crèdits a superar en aquests casos per a obtindre la beca es determinarà mitjançant les fórmules matemàtiques que establisca la corresponent convocatòria, que podrà tindre en compte l'ensenyament cursat per l'estudiantat.  
  
Base huitena. Màxim d'anys de gaudi de la beca  
1. El nombre màxim d'anys de gaudi d'aquesta beca serà l'establit en el corresponent pla d'estudis més un any addicional.  
2. El nombre màxim d'anys de gaudi d'aquesta beca per a les persones beneficiàries afectades per una discapacitat igual o superior al 65 per cent serà l'establit en el corresponent pla d'estudis més dos anys addicionals.  
  
Base novena. Nous plans d'estudis  
No es considerarà canvi d'estudis les adaptacions a nous plans dels mateixos ensenyaments i serà necessari, en tot cas, que la persona sol·licitant complisca els requisits acadèmics establits amb caràcter general.  
  
  
Base desena. Dobles titulacions  
Per a la concessió de les beques que es regulen en aquestes bases als qui cursen dobles titulacions els serà aplicable el que es disposa en els punts anteriors amb les excepcions que s'indiquen a continuació.  
1. Nombre de crèdits de matrícula  
Els qui cursen dobles titulacions hauran de matricular-se, com a mínim, dels crèdits que establisca la corresponent convocatòria.  
2. Rendiment acadèmic en el curs anterior  
Quan les dues titulacions cursades no pertanguen a la mateixa branca de coneixement, el rendiment acadèmic necessari per a l'obtenció de beca serà l'establit per a la branca de menor exigència acadèmica.  
  
En els casos de dobles titulacions no serà aplicable el que es disposa per als supòsits d'excepcional rendiment acadèmic.  
3. Duració del gaudi de la beca  
Podrà gaudir de beca per a cursar dobles titulacions el nombre d'anys de què conste el pla d'estudis.  
No obstant això, en el cas que una o totes dues titulacions pertanguen a la branca d'Enginyeria i Arquitectura, es podrà gaudir de dos anys més del que s'estableix en el paràgraf anterior.  
En aquest supòsit, la quantia de la beca que es concedisca, per a l'últim d'aquests cursos addicionals, estarà minvada proporcionalment a la reducció de crèdits matriculats en relació amb el mínim de crèdits exigit en la corresponent convocatòria.  
  
Base onzena. Situacions especials  
1. Quan els ingressos o els resultats acadèmics que hagen d'acreditar-se procedisquen d'un país estranger, la Comissió de Valoració i Selecció podrà requerir a la persona sol·licitant l'aportació de la documentació que es considere necessària a aquests efectes. El càlcul del contravalor en euros d'aquests ingressos es farà aplicant el tipus oficial que done un resultat menor i que haguera tingut la moneda respectiva el primer dia hàbil de l'exercici que determine la convocatòria.  
2. Quan els ingressos que hagen d'acreditar-se procedisquen de la Comunitat Foral de Navarra o del País Basc, la Comissió de Valoració i Selecció podrà requerir a la persona sol·licitant l'aportació de la documentació que considere necessària a aquests efectes.  
  
Base dotzena. Model de sol·licitud  
1. L'estudiantat que sol·licite beca haurà de realitzar la sol·licitud pel procediment que s'establisca en la corresponent convocatòria.  
2. Amb la presentació de la sol·licitud, la persona sol·licitant i els progenitors, tutor, tutora o persona encarregada de la guàrdia i protecció de la persona sol·licitant, en el cas de ser menor d'edat no emancipada, declaren sota responsabilitat solidària el següent:  
a) Que accepten les bases de la convocatòria per a la qual sol·liciten la beca.  
b) Que totes les dades incorporades a la sol·licitud s'ajusten a la realitat.  
c) Que queden assabentades que la inexactitud en les circumstàncies declarades donarà lloc a la denegació o revocació de la beca i el reintegrament del seu import.  
d) Que tenen coneixement de la incompatibilitat d'aquestes beques amb qualsevol altra ajuda o beca per a la mateixa o similar activitat.  
e) Que la persona sol·licitant no es troba incursa en cap de les circumstàncies recollides en l'article 13, apartat 5, de l'article 34 de la Llei 38/2003, de 17 de novembre, general de subvencions.  
3. Les persones reflectides en les sol·licituds podran atorgar el seu consentiment a la conselleria competent en matèria d'universitats per a obtindre les dades necessàries per a determinar el seu rendiment acadèmic i les dades necessàries de renda i patrimoni familiars a l'efecte d'aquesta beca, a través de les corresponents administracions públiques, així com el consentiment per a la verificació de les seues dades personals en el Sistema de Verificació de Dades de Residència i Identitat i del servei de consulta de dades de residència legal.  
Així mateix, les persones integrants de les sol·licitants podran atorgar aquest consentiment per a consultar, a les corresponents administracions, les dades relatives al compliment de les obligacions tributàries amb l'Administració de l'Estat, amb l'Administració de la Generalitat i amb la Seguretat Social.  
En el cas de no atorgar aquest consentiment, les persones sol·licitants hauran de remetre a la direcció general competent en matèria d'universitats, la documentació que es determine en la corresponent convocatòria.  
4. Si la documentació que, si escau, haja d'adjuntar-se a la sol·licitud i/o la informació subministrada per les administracions públiques a la qual fa referència el punt 3 anterior, foren incompletes o insuficients, es requerirà la persona sol·licitant, mitjançant notificació telemàtica en la seua carpeta ciutadana de la plataforma de la Generalitat, o per qualsevol mitjà que permeta tindre constància fidedigna de la seua recepció per la persona interessada, perquè, en el termini de 10 dies, esmene la falta o acompanyen els documents preceptius, amb advertiment que si no ho fa, es considerarà que desisteix de la seua sol·licitud, d'acord amb el que s'estableix en l'article 68 de la Llei 39/2015. Addicionalment, també podrà comunicar-se aquesta incidència per correu electrònic.  
  
Base tretzena. Lloc i termini de presentació de les sol·licituds  
1. El termini de presentació de sol·licituds serà l'establit en la corresponent convocatòria i començarà a comptar des de l'endemà a la seua publicació en el Diari Oficial de la Generalitat Valenciana.  
  
2. La tramitació i presentació de la sol·licitud es realitzarà pels mitjans establits en la convocatòria, preferentment per mitjans electrònics en la plataforma de tramitació de la Generalitat.  
  
Base catorzena. Instrucció del procediment  
1. L'òrgan competent per a l'ordenació i instrucció de l'expedient serà la direcció general competent en matèria d'universitats.  
2. L'estudi de les sol·licituds presentades i selecció de possibles beneficiaris/àries d'aquestes beques serà realitzat per una comissió de valoració i selecció composta pels següents membres:  
Presidència: la persona titular de la subdirecció general que tinga les competències per a la gestió d'aquestes ajudes, o persona en qui delegue, o si hi manca, un funcionari/ària que designe la persona titular de la direcció general amb competències en matèria d'universitats.  
Vocals: tres funcionaris/àries de la direcció general que tinga la competència en matèria d'universitats, designats/ades per la persona titular de la subdirecció general.  
Secretaria: la persona que designe la direcció general amb competència en matèria d'universitats.  
En les persones que componen la comissió, es procurarà la presència equilibrada de dones i homes.  
3. De les reunions que realitze aquesta comissió de valoració i selecció s'estendrà acta i serà remesa a la persona titular del centre directiu competent en matèria d'universitats.  
4. El funcionament d'aquest òrgan s'ajustarà al que disposen les normes contingudes a aquest efecte en els articles 15 i següents de la Llei 40/2015, d'1 d'octubre, de règim jurídic del sector públic.  
5. Les universitats, d'acord amb les instruccions facilitades per l'òrgan instructor, remetran a la comissió de valoració i selecció les dades acadèmiques necessàries per a la valoració de les sol·licituds i, si és el cas, totes aquelles dades que resulten necessàries per a elaborar la proposta de concessió.  
  
Base quinzena. Proposta de concessió i denegació de beques  
1. La comissió de valoració i selecció i l'òrgan instructor podrà requerir els documents i informes complementaris que es considere necessaris per a un coneixement adequat de les circumstàncies peculiars de cada cas, a l'efecte de garantir la inversió correcta dels recursos pressupostaris destinats a beques.  
2. Les dades contingudes en la declaració de l'Impost sobre la Renda de les Persones Físiques no tindran valor vinculant per a l'Administració educativa, excepte en la mesura que pogueren ser posteriorment objecte de comprovació per l'Administració tributària.  
3. Els òrgans citats sol·licitaran tots els informes que consideren necessaris per a la determinació, coneixement i comprovació de les dades en virtut de les quals s'ha de pronunciar la resolució.  
4. La comissió de valoració i selecció estudiarà i comprovarà les sol·licituds i elevarà a la persona titular de la direcció general amb competència en matèria d'universitats, tant la relació de persones beneficiàries d'aquestes beques que proposa, acompanyada d'un resum econòmic que permeta conéixer quin és l'import global de les beques que es proposa concedir, com de les sol·licituds denegades amb indicació del motiu de la seua denegació.  
  
Base setzena. Resolució  
La persona titular de la direcció general amb competència en matèria d'universitats, a la vista de la proposta de la comissió de valoració i selecció, resoldrà motivadament el procediment de concessió i denegació de les beques, per delegació de la persona titular de la conselleria competent en matèria d'universitats, i ordenarà la publicació de les relacions de les persones sol·licitants a les quals es concedeix o denega la beca en el Diari Oficial de la Generalitat Valenciana.  
  
Tanmateix, la relació de sol·licituds de beca estimades i desestimades es publicarà en la pàgina web de la conselleria que exercisca les competències en matèria d'universitats, que estarà indicada en la corresponent convocatòria.  
  
Base dessetena. Pagament i justificació de la subvenció  
1. Tenint en compte que aquestes beques es concedeixen en atenció a la concurrència d'una determinada situació, no requeriran una altra justificació que la seua acreditació davant l'òrgan competent per a la instrucció del procediment, després d'això l'import de la beca lligada a la renda serà transferit a les universitats que componen el Sistema Universitari Valencià.  
2. El pagament de la subvenció regulada en aquestes bases reguladores s'efectuarà ajustant-se al règim que a continuació s'especifica per a cadascuna de les anualitats en què es concedeix i es resol la present subvenció:  
a) L'import de la subvenció corresponent a la primera anualitat es determinarà d'acord amb el que es disposa en el punt 4 de la base quinzena d'aquestes bases reguladores, una vegada la persona titular de la direcció general amb competència en matèria d'universitats resolga motivadament el procediment de concessió i denegació de les beques i tenint en compte el que es disposa en la base segona d'aquestes bases reguladores.  
b) L'import de la subvenció corresponent a la segona anualitat es determinarà, una vegada es publiquen les beques de caràcter general convocades pel ministeri competent, d'acord amb el que es disposa en el punt 4 de la base quinzena d'aquestes bases reguladores, una vegada la persona titular de la direcció general amb competència en matèria d'universitats resolga motivadament el procediment de concessió i denegació de les beques i tenint en compte el que es disposa en la base segona d'aquestes bases reguladores.  
3. Les universitats, actuant com a entitats col·laboradores, entregaran i distribuiran l'import de les beques lligades a la renda amb la quantitat que els lliure la Hisenda Pública, d'acord amb el que es disposa en els articles 12 al 15 de la Llei 38/2003, de 17 de novembre, general de subvencions en la quantia determinada per la resolució d'adjudicació, que correspondrà a la totalitat de persones beneficiàries de beques de cada universitat.  
  
Base dihuitena. Obligacions de les persones beneficiàries  
Són obligacions de les persones beneficiàries d'aquestes beques les següents:  
a) Formalitzar la matrícula i mantindre-la durant el curs acadèmic corresponent a la convocatòria de què es tracte.  
b) Complir els requisits i les condicions establides per a la concessió i gaudi de la beca.  
c) Cooperar amb l'Administració en les actuacions de comprovació que siga necessari per a verificar, si escau, el compliment i l'efectivitat de les condicions o els determinants de la concessió de la beca.  
  
d) Declarar, específicament en els supòsits de canvi d'estudis, el fet d'haver sigut beneficiària en anys anteriors, així com d'estar en possessió o en condicions legals d'obtindre un títol acadèmic del mateix o superior nivell d'estudis que aquell per al qual se sol·licita la beca.  
e) Comunicar a l'entitat concedent l'obtenció de subvencions o beques per a la mateixa finalitat, procedents de qualsevol administració o ens públic o privat nacional o internacional.  
f) Posar en coneixement de l'entitat concedent l'anul·lació de matrícula, així com qualsevol alteració de les condicions tingudes en compte per a la concessió de la beca.  
g) Procedir al reintegrament dels fons percebuts en els casos previstos en la normativa vigent i en els quals pogueren establir-se en la corresponent convocatòria.  
  
Base dinovena. Circumstàncies que donen lloc a la modificació de la resolució  
La concessió de l'ajuda serà modificada i serà procedent el seu reintegrament i l'exigència de l'interés de demora des del moment del pagament de l'ajuda, en els casos establits en els articles 37 i 38 de la Llei 38/2003, general de subvencions, i 172 de la Llei 1/2015, d'hisenda pública, del sector públic instrumental i de subvencions.  
Així mateix, donarà lloc a la pèrdua del dret al cobrament de la subvenció i de reintegrament d'aquesta, que la subvenció siga destinada a la realització d'una activitat o al compliment d'una finalitat prohibida en el títol VI de la Llei 14/2017, de 10 de novembre, de memòria democràtica i per a la convivència de la Comunitat Valenciana.  
Les quantitats a reintegrar tindran la consideració d'ingressos de dret públic, i resultaran d'aplicació el que es disposa en els articles 36 i següents de la Llei 38/2003, de 17 de novembre, general de subvencions.  
El procediment per al reintegrament de les subvencions serà igualment l'establit pels articles 41 i següents de la Llei 38/2003, general de subvencions, i pel capítol VII del títol IV de la Llei 39/2015, d'1 d'octubre, del procediment administratiu comú de les administracions públiques.  
La persona titular de la direcció general amb competències en matèria d'universitats resoldrà el procediment de reintegrament de la subvenció.  
  
Base vintena. Mètode de comprovació i pla de control  
1. La comprovació administrativa de la justificació documental de la subvenció concedida es realitzarà mitjançant la revisió de la documentació que a aquest efecte s'ha establit en les presents bases com d'aportació preceptiva per les persones beneficiàries, per al pagament de la beca.  
2. La comprovació material de l'efectiva realització de l'activitat, existència de la condició o compliment de la finalitat, es durà a terme d'acord amb el pla de control elaborat a aquest efecte en els termes establits en l'article 169.3 de la Llei 1/2005, de 6 de febrer, de la Generalitat, d'hisenda pública, del sector públic instrumental i de subvencions.  
  
  
Base vint-i-unena. Responsabilitat i règim sancionador  
Les persones beneficiàries de les beques quedaren sotmeses a les responsabilitats i règim sancionador regulat en el capítol I i II del títol IV de la Llei 38/2003, de 17 de novembre, general de subvencions, i en el capítol IV del títol X, de la Llei 1/2005, de 6 de febrer, de la Generalitat, d'hisenda pública, del sector públic instrumental i de subvencions.  
  
  
Base vint-i-dosena. Incompatibilitats  
1. El gaudi de la beca és incompatible amb la percepció de qualsevol altra subvenció, ajuda, ingrés o recurs per a la mateixa finalitat, procedent de qualsevol administració o ens públic o privat, nacionals, de la Unió Europea o d'organismes internacionals.  
2. No es consideraran incompatibles les beques d'aquestes bases reguladores amb les següents beques:  
a) Beques concedides a l'empara del Reial decret 1721/2007, de 21 de desembre, pel qual s'estableix el règim de les beques i ajudes a l'estudi personalitzades, sense perjudici de l'indicat en el punt 2 de la base segona d'aquestes bases reguladores.  
b) Beques-col·laboració convocades pel departament ministerial competent en la matèria.  
c) Ajudes i beques ERASMUS + i altres d'anàloga naturalesa.  
  
  
Base vint-i-tresena. Dades de caràcter personal  
Les dades personals recollides en ocasió del present procediment seran objecte de tractament automatitzat per la conselleria competent en matèria d'universitats. El tractament d'aquestes dades es realitzarà conforme al que es disposa en la normativa vigent en matèria de protecció de dades personals.